NOVEL: ENSERA WAT BUJANG SUGI
Tusun Ke-10 BESEMEKIH ENGGAU BEBIAU LEKAKA cherita sida Ibu Indai Rimbu ke pulai ngambi indu sesempa makai pinang awakka ngadingka berita Endu Ulit Pinang Tembawai, Endu Mentemut Gegiut Tisau Jalai. Nya ga indai Endu Dara Semanjan Begeman Ujung Dabung, Dara Bagau Ke Nyerengau Baruh Rekung, Dara Bajik ke Begilik Panggal Lampung. “Au dih lantang ke memekang anak aku, kati alai nuan baka nya?  Semua belayan kaban dara orang bejalai semua magang-magang. Semina nuan dih lantang dara mereti, ke bedau tinduk di retuk papan pengani, tak bedau merampau tusah ati. Dini pan nuan tau enda bejalai kin enggaika nuan dikumbai orang nyeni laki orang. Enti nuan bejalai lantang, nuan anang enda ngena pekayan enggi nuan chukup macham nadai ketimpang, ngena perengka nuan enda jena baka, baka ke maya mansa ngabang,” ku Endu Ulit Pinang Tembawai. Dia Endu Semanjan lalu besikap bepekayan chukup amat nadai ketimpang. Aduka iya gamal luar baka tikal lambar dendang. Aduka iya gamal mit ke ulih kepit tantai sengkidang. Nya alai aduka iya anak mua manah baka kena panjah rajah minyak pemandang. Nya dih gaya Endu Semanjan ke ka bejalai ngagai Lengunai Dara Sedinang. Dia iya lalu ngebuka pintu ke lalu tetukang. Dia dih lesung dipeda tetanggung selundang luntang. Alu nyau selebubu abis melintang ba tempuan ke nyeruran rumah panjang. Iya lalu ngebakka pintu sida Apai Rimbu ke belagu gaga tukang. Iya enda chamang-chamang lalu ensaraka indu mayuh orang ke betubuh duduk bepangkang. Iya tak lalu duduk berimbai enggau Lengunai Dara Sedinang. Dia iya lalu bejaku. “Au dih kau Saum. Tentu lelak nuan sehari tu Saum ikak tulang laban jenti nuan Saum, keras belaki nguai ke orang,” ku iya nganu Endu Sedinang. Dia Sedinang lalu bemua malu didinga orang semua duduk lelendu. Mua iya tak asai ke tebal agi ari gerugu galang melintang. Tak bemua lain asai Sedinang Dara Pandai, digaga iya munyi nya enggau temenggai dabung jarang. Iya tak lalu enda nyaut. “Au dih Sedinang. Nuan ngetau padi, aku ngetau jambai. Nuan, Sedinang, belakika Sugi tang aku ke empu ambai,” kemah ku jaku Semanjan. Orang mayuh, orang banyak tak nadai engkeretik magang-magang. Tak tembu ngemataka pengawa Semanjan enggau Endu Dara Sedinang. Semanjan pan bejaku baru. “Au dih Sedinang Saum. Nuan ga datai di menua kami Saum laban ati enggi nuan ke nyeligi mutus kempang. Uji dih tua bepekit pemesai rawai ke berinyai tuang tukang. Sapa enggi tua mit, nya menang, sapa ke besai, nya upang,” ku Semanjan. “Au Saum. Enti aku mai, Saum, aku enda. Tang enti nuan mai, aku ka,” ku saut Sedinang. Dia mih Semanjan tak muka rawai iya ke berinyai tuang dagang. Ambi Sedinang lalu pasukka iya ari pala. Peda tak merubus sampai ke tapa kaki ke bekenji nyurung nyingkang. “Oh, besai rawai nuan tu Saum,” ku jaku Sedinang. “Nya, alah aku laban nuan Saum. Uji nuan masukka tinchin aku ke besarin tuang dagang,” ku Semanjan ke muka tinchin iya lalu nyuaka nya ngagai Sedinang. Pasukka Sedinang ari tapa, peda datai di berang. “Badu nuan agi Semanjan mai Sedinang bepekit pengenyit pekayan chukup magang. Nuan ukai bini Sugi. Endu Sedinang nya ke bini anak lantang aku,” kenu ku jaku Ibu Indai Rimbu.  Semanjan enda bedulika jaku tangkan Ibu Indai Rimbu, nya alai iya agi ga ngasuh Ibu Indai Rimbu mai singkap pinggai jebung diengkah di mua orang ke semuka duduk betugung. “Tua dih wai, makai perampang pinang beradung,” ku Semanjan. Iya lalu ngempit pinang nya enggau kanit ujung dabung lalu luaka iya di singkap jalung jebung. Peda tak bebatang pinang beradung sigi gendung-gendung baru ngandung nyurungka kerang. “Peda nuan wai. Kadaka enggi nuan baka nya lagi wai?” ku jaku Semanjan. Nya alai angkat Ibu Indai Rimbu lalu ngambi sesingkap pinggai mau lalu sua iya ngagai Endu Sedinang. Tak lalu kekah Sedinang dih buah pinang kejatau nya. Empit iya enggau kanit dabung lansau. Udah nya lalu diluaka iya di singkap pinggai mau. Peda batang pinang kejatau tak tinggi sigi giau-giau bebuah mansau chinang-chinang. “Oh, alah nuan Semanjan,” ku Ibu Indai Rimbu. SEDINANG NGALAHKA SEMANJAN Semanjan pan tak lalu enda engkeretik. Iya tak enda nyaut seleka mukut dabung jerantang. Orang pan lalu berengkah bebiau. Tanggung orang tawak ke rerentak raban gendang. Tanggungka orang gung lempung sida Apai Rimbu mesai tudung tibang terentang. Endu Dara Sedinang lalu duduk di atas tawak nya. Angkat Semanjan tak lalu duduk ngimbai Sedinang. Nya baru orang ngangauka Sugi diau di panggau duduk di ruai. Tama Sugi ke bilik tak lalu duduk nyelepak Sedinang seduai Semanjan. “Au indai, naka penguntung aku tu indai, nemu beliung enda ulih ngambuh. Naka pemudah aku tu indai bulih peredah, enda ulih ningkuh. Naka pemidik mih aku tu indai, nemu bansik enda betulang. Naka penguntung aku indai nemu apung nyurungka kerang. Naka pengaga mih aku indai, nemu dara ke dua-dua sama sepasang,” kemah ku jaku Sugi. Dia dih Sedinang tak nyau lain asai. Nyau bemua ga sida mengandai tangkai menimang. Tak nyau malu amat asai Sedinang di baruh kurung perabung rumah entap ba mua orang ke betubuh mayuh amat ke ngijap malik nentang. BEBIAU MELAH PINANG Dia orang lalu bebiau. Apai Menchepung Punggu mai selanjau ijau manuk kelabu ke layu iku betugang labang. Iya ke megai selanjau ijau manuk pungka laki bekaki kunchi gelagi benang gudang. Nya alai dibiau iya enggau selanjau manuk menang. “Dedegi mih aku tu baka kemali laki tumbuh di tisi jalai betulak. Aku tu ka miau Sedinang seduai Sugi, ju ke seduai iya jadi melaki bini mesti bisi anak. Aku tu miau nadai tempalai leka jaku kelulu nyampau dikenang. Nya alai seduai tu baka pisang bandung tambak, baka tebu bandung anak, baka tubai bandung rarak. Nya alai Sedinang seduai Sugi tu ila begulai bisi anak,” ku biau Apai Menchepung Punggu. Biau pan lalu ngetu naka nya. Badu orang ke bebiau, orang pulai magang-magang napatka bilik dalam ruang. Tinggal tudah Sedinang begulai enggau ipar iya Rimbu ke bejaku nyampau dikenang. Sida iya pan lalu ngedangka belakang malam hari. Sida ngiga asai buah mimpi. Taja pia, Sugi tak enda pulai ke bilik tang lalu nganyap ngagai Endu Semanjan. Nyau pagi baru iya pulai ngagai panggau tinggi iya ke kediri nadai nenjang. Dinga tak udah nyau berengangai Rimbu ngangau makai. Peda Sugi lalu enda tama ke bilik. Nadai makai ngisi kamai tandan lempuang. Oleh JANTAN UMBAT 
See author's posts
